钦定古今图书集成/明伦汇编/官常典/第734卷 > 李士龙
## 钦定古今图书集成/明伦汇编/官常典/第734卷 > 李士龙

按《江阴县志》：“士龙，汴人。父为江阴尉，有贤能声。士龙
尚气节，有膂力。比壮于武艺无不精，读书知大义。以
先锋从中书丞相脱脱南征，累功徽州判官，寻同知
睦州，兼义兵都元帅，居移剌院判麾下，抚农阅兵，民
赖以安。长枪氏掠地至睦，声言浙省丞相师，诸将解
体。移剌某曰：‘吾岂丞相敌哉’？潜退师。士龙谍知其诈”，
率所部由乌龙山督战，获首将，破其军。有以敌号遗
士龙者，士龙斩以徇。至锦沙泉，知势不可为，取所挟
槊植地饮药，仰誓曰：“吾报主尽矣，勿令贼斫吾头！”遂
倚马瞪目而逝。时至正丁酉十月四日也，年二十五。